runetrust/blame-folketinget-dk huggingface dataset:
Jens Christian Lund (S), 2010-10-14:
Det var meningen, at det var hr. Magnus Heunicke, der skulle have været ordfører på dette lovforslag, men jeg er rigtig glad for, at jeg som jyde kan få lov til at tale om infrastruktur på Sjælland, for jeg er nemlig godt træt af den diskussion mellem jyder og sjællændere.
Vi anlægger vel infrastruktur, hvor der er behov for det.
Med lovforslaget opnår vi det, som Venstres ordfører nævnte før, nemlig at der kommer en omfartsvej hele vejen rundt, så vi undgår, at man skal ind på motorvejen og fra motorvejen igen, hvilket ville have medført, at en del biler ville have kørt videre ned gennem byen.
Det er altså vigtigt, at vi her får lavet det hele.
Vi er også enige i, at beløbet ikke er særlig stort, men at vi opnår nogle besparelser ved at gennemføre første og anden etape samtidig.
Det gør vi specielt også, fordi vi hermed kan udnytte den jord, som vi får i overskud i første etape, til den næste etape, og det er sådan set ret godt.
Vi har i Trafikudvalget været i Slagelse for at se på det her projekt, og det er jo rart at tage ud i verden og se, hvordan det foregår.
Og der vil jeg da også gerne rose det arbejde, som Slagelse Kommunes borgmester, Lis Tribler, og resten af kommunen har gjort.
De har gjort et fantastisk stort stykke arbejde, og de har virkelig givet os nogle gode forudsætninger for at kunne lave det her.
Jeg vil godt sige, at jeg er glad for, at der også i bemærkningerne til lovforslaget tages hensyn til cyklister.
Der tales i forslaget også om støjbegrænsning, og vi har jo også været i Tyskland for at se på, hvilke trafikinvesteringer de har foretaget.
Der så vi, at det er muligt virkelig at støjbegrænse, hvis man bruger en speciel type asfalt, som er lavet med gummi fra dæk.
Det ville både være en energirigtig, miljørigtig og økonomisk rigtig løsning.
Da det her nok er en sag, som hurtigt bliver vedtaget, vil jeg sige til ministeren nu, at jeg virkelig håber, at ministeren også er opmærksom på, at vi på den måde kan begrænse støjen på asfalten, og at ministeren vil tage initiativ til, at vi bruger det rigtige materiale, således at vi ikke generer folk mere end højst nødvendigt.
Jeg vil også gerne som jyde sige, at det her jo ikke er det sidste inden for trafikforbedringer på Sjælland, som vi går ind for.
Det her skal jo ses i sammenhæng med, at der også ved Næstved er behov for, at der gøres noget, og det vil vi selvfølgelig være positive over for.
Vi er nemlig positive, når behovet er til stede, og det er ikke et geografisk problem, hvor behovet opstår.
Derfor er vi positive og lidt trætte af den anden diskussion. Vi går ind for dette lovforslag.
Hans Christian Schmidt (V), 2010-10-14:
Tak til ordførerne for deres indlæg.
Jeg tror, at vi alle sammen kan være enige om, at Køge Bugt Motorvejen er landets mest befærdede motorvej med både international trafik, landsdelstrafik, regional pendling og lokaltrafik.
Med alt det er strækningen en hovedfærdselsåre, der binder hovedstadsområdet og resten af landet sammen.
Køge Bugt Motorvejen udgør samtidig et vigtigt forbindelsesled mellem kontinentet og Skandinavien.
Med den kommende faste forbindelse over Femern Bælt er en udbygning af Køge Bugt Motorvejen helt nødvendig, hvis motorvejen fortsat skal være en effektiv vejforbindelse, som bidrager til at binde Danmark og Europa sammen, og det skal den.
Så med forslaget om udvidelse fra seks til otte spor på strækningen mellem Greve og Køge tager vi derfor et skridt på vejen til at sikre en bedre pendler- og erhvervsforbindelse til gavn for både fremkommeligheden og den økonomiske vækst.
Første etape af udbygningen af motorvejen vil være færdig i 2016, og med aftalen om bedre veje m.v. fra december 2009 mellem regeringen, Socialdemokraterne, Dansk Folkeparti, Socialistisk Folkeparti og Liberal Alliance er der jo sikret et solidt flertal for udbygningen af Køge Bugt Motorvejen.
Tak for ordet.
Karsten Nonbo (V), 2010-10-14:
Også her er en glædelig begivenhed.
Jeg har ikke mistet glæden ved den første, og glæden er lige så stor ved den anden her.
Nu er det sådan, at man har besluttet første etape af en omfartsvej omkring Slagelse.
Det betyder, at nu er der givet adgang til at bygge, således at man kan køre nordfra fra Kalundborg ned til Slagelse og vest om Slagelse.
Det vil sige, at skal man fra nord til syd, skulle man uden den anden etape her have drejet ned på motorvejen, have kørt på motorvejen ca. 1 km eller halvanden, være kørt af igen og rundt i en rundkørsel osv.
Med anden etape får vi en fuld og færdigudbygget ringvej vest om Slagelse, og det gør, at nu bliver første etape også brugbar.
Samtidig med at vi får anden etape, indebærer det så, at man kan regulere jord, man kan køre overskudsjorden fra første etape ud på anden etape, og man kan lave en helstøbt og færdig ringvej, og så kan man oven i købet spare 10 mio. kr., i forhold til hvis man havde holdt en pause herimellem.
Jeg synes, at det egentlig viser ministerens handlekraft og hans store talent for at se praktiske løsninger rigtig godt.
Det her med, at vi har fremskyndet anden etape på Slagelse ringvej vest om Slagelse, er en rigtig praktisk løsning, og det kan kun glæde Venstre.
Per Clausen (EL), 2010-10-14:
Jeg har ikke nogen teori.
Jeg refererer, hvad der står i bemærkningerne til lovforslaget.
Og hvis det er sådan, at hr. Karsten Nonbo mener, at bemærkningerne til lovforslaget, produceret af et ministerium, hvor en af hans egne partifæller er minister, er vildledende, synes jeg da for alvor, at vi har problem.
Så er det lige før, at udenrigsministeren kan krybe i skjul bag ved transportministeren, for hun er bare kommet til at svare på noget, der ikke blev spurgt om, men transportministeren beskyldes nu af sin egen partifælle for at indlevere et lovforslag, hvor der i bemærkningerne er fejlagtige oplysninger.
Det synes jeg da er en alvorlig sag.
Pia Olsen Dyhr (SF), 2010-10-14:
Derudover er det jo fornuftigt, at vi gør det lige nu, for i forbindelse med færdiggørelsen af første del af omfartsvejen sparer vi penge ved at lave anden fase med det samme, som tidligere talere også har været inde på.
Et afgørende argument for SF har været, at vi forbedrer trafiksikkerheden omkring Slagelse by netop ved at bygge omfartsvejen, og det har jo selvfølgelig også betydning for vores syn på det, fordi vi netop synes, det er væsentligt, hvis vi kan få færre trafikdræbte i Danmark, og vi ved, at landeveje igennem byer er et af de elementer, der skaber flere trafikdræbte end det modsatte, så det er selvfølgelig et af vores væsentligste argumenter for at støtte op omkring lovforslaget, L 15.
Karsten Nonbo (V), 2010-10-14:
Nu skal man ikke falde for alt, hvad man læser.
Nogle gange skal man også ud at prøve og opleve det.
Det er da rigtigt, at hvis man kan bruge den her manglende udvidelse til at knægte den frie bevægelse og knægte nogle, så de bliver hjemme, er det klart, at det i teorien vil give mindre CO2-udslip.
Men i praksis giver det altså et større CO2-udslip at lade være, netop ved at der er nogle, der holder i dobbelt så lang tid, som de ellers ville gøre.
Så et er hr. Per Clausens formodentlig rette teori, et andet er min rette praksis, som jeg stadig holder mig til.
Henriette Kjær (KF), 2010-10-14:
Meget er allerede blevet sagt om dette lovforslag, som vi Konservative bestemt også støtter.
Det betyder, at der er mange mennesker, der slipper for at holde i kø, når det her bliver en realitet, mennesker, som hver dag bruger lang tid på at holde i kø både om morgenen og om eftermiddagen, når de skal hjem igen.
Så det er glædeligt, at der nu bliver gjort noget ved det.
Jeg vil ikke kommentere selve lovforslaget eller anlægget af vejen yderligere, men dog lige nævne her, at Dansk Industri i deres høringssvar har skrevet, at de godt kunne have tænkt sig, at netop lige præcis det her anlæg var blevet et såkaldt OPP-samarbejde, altså et offentligt-privat partnerskab.
Jeg synes, det er interessant at tænke den tanke, og jeg tror, at vi i fremtiden skal diskutere, om vi kunne lave flere veje og offentlige anlæg ud fra OPP-modellen.
Det er, som de skriver,
værd at tage med, at der kunne være visse samfundsøkonomiske gevinster ved reduktion af spildtid i byggeri og andet, fordi man, når man laver et OPP-projekt, jo som bygherre forpligter sig til at holde tidsgrænserne, budgettet osv.
Per Clausen (EL), 2010-10-14:
Jeg ved godt, at det kan være en pinsel og en plage at læse et lovforslag helt igennem, særlig på det her område.
Men realiteten er, at det, at der sker en øgning i CO2-udslippet og en øgning af luftforureningen, kan man læse ud af lovforslagets bemærkninger.
Så det er sådan set ikke noget, jeg har fundet på.
Jeg går da ud fra, at man i Transportministeriet har gjort, hvad man kunne, for at lave en udregning, der kan tilfredsstille hr. Karsten Nonbos teorier om, hvad der sker.
Men pointen er, at når man læser lovforslaget, kan man se, at det klart fremgår, at der sker en øget luftforurening og et øget CO2-udslip.
Pia Olsen Dyhr (SF), 2010-10-14:
Jeg skal på vegne af SF's trafikordfører, fru Anne Baastrup, gøre opmærksom på, at SF selvfølgelig støtter forslaget.
Vi har jo andel i den grønne transportaftale, hvori forslaget om udbygning af Motorring 4 mellem Tåstrup og Frederikssund indgår, og det er jo baggrunden for, at vi støtter op om forslaget.
Derudover synes vi, det er vigtigt at gøre opmærksom på, at udbygningen af motorvejen netop også vil afhjælpe nogle af de naturudfordringer, vi har i området, og være en forbedring af motorvejen.
Det synes vi er en positiv ting ved forslaget.
Desuden er det helt oplagt, at vi i den her forbindelse benytter os af støjdæmpende asfalt.
Det bliver jo en fornøjelse for nogle af os at køre rundt i vores bil ude på de her veje uden nødvendigvis at genere naboerne eller dyrelivet.
Derfor er det jo oplagt, som Dansk Folkeparti også gjorde opmærksom på, at vi selvfølgelig i fremtiden benytter os af støjdæmpende asfalt – men det er jo også intentionen – i de videre transportprojekter.
Så med baggrund i de her hensyn, og at vi gerne vil have, at man i det her vejprojekt er særlig opmærksom på nogle af de faunaproblemer, vi har – hvilket Danmarks Naturfredningsforening også gør opmærksom på i deres høringssvar – kan vi selvfølgelig støtte forslaget.
Kim Christiansen (DF), 2010-10-14:
Også fra Dansk Folkeparti skal der selvfølgelig lyde et stort ja, når vi når til at skulle trykke på knapperne til tredjebehandlingen.
Det her er jo også en udmøntning af det store transportforlig og er en helt nødvendig ting for at løse op omkring de store køproblemer, der er på netop den her strækning, og set i det lidt større perspektiv, som andre har været inde på, også i forbindelse med Frederikssundmotorvejen.
Jeg vil gerne lige kvittere for, at ministeren har taget godt imod det med støjdæmpende asfalt.
Hr. Jens Christian Lund nævnte det, og vi har jo været i Tyskland for at se på det her produkt, som oven i købet er et dansk produkt; vi bruger det så ikke selv endnu, men tyskerne er jo grundige mennesker, og hvis de har klassificeret det her som værende brugbart, jamen så tror jeg, vi kan være helt trygge ved det.
Når vi ser på de her tre forslag, vi har behandlet i dag, står der jo alle steder, at man vil bruge støjdæmpende asfalt.
Der står også, at der er afsat penge til facadeisolering osv., og der kan vi jo se, at ved ganske små decibelsænkninger kan vi altså opnå rigtig store besparelser i tilskud til eksempelvis facadeisoleringer, støjskærme osv.
Så min opfordring til kollegaerne her og til udvalget fremadrettet skal da være, at vi indtænker den her nye type asfalt i fremtidige projekter for at se, om der kunne ligge nogle besparelser der.
Det tror vi på at der kan, men selvfølgelig skal tingene undersøges, og der vil jeg bare kvittere for, at ministeren er enig i, at det er noget, vi skal have fokus på. Så vi siger også ja til det her glimrende vejprojekt, det tredje i dag.
Klaus Hækkerup (S), 2010-10-14:
Også fra Socialdemokratiets side kan vi støtte det lovforslag, vi har til behandling nu – udbygningen af Motorring 4 mellem Tåstrup og Frederikssundmotorvejen.
Det er et led i trafikaftalen fra 2. december 2009, og det er selvfølgelig ikke bare derfor, vi kan støtte det, men også, fordi, som hr. Karsten Nonbo var inde på, det hænger sammen med udbygningen af det samlede trafiknet i hovedstadsområdet, og at vi ved at udbygge den her vejstrækning kan medvirke til at undgå væsentlige kødannelser.
En forudsætning for det er selvfølgelig også, at Frederikssundmotorvejens første etape, som vi besluttede for et par år siden, bliver bygget færdig, og det ser jo med de fremlagte tidsplaner også ud til at skulle lykkes.
Vi har noteret os, at udbygningen primært sker ved at inddrage arealer fra den nuværende midterrabat, og det vil sige, at det ikke bliver de store slagsmål, drøftelser, der bliver om at inddrage yderligere arealer i kanterne.
Jeg vil også sige, at vi har noteret os, at udbygningen omfatter udlægning af en ny støjdæmpende asfaltbelægning.
Det finder vi er godt.
Jeg har konstateret, at man faktisk også har udlagt det oppe ved Frederikssund, hvor jeg bor, og så sent som i går, da jeg kom ind på den, kunne jeg konstatere, at når man når til den, er den faktisk støjdæmpende, for lydniveauet, støjniveauet, i bilen bliver sænket betydeligt, når man kommer ind på den nye asfalt.
Så det ser jeg frem til at vi også får her.
Hvis det så ikke skulle være nok – for støjen kan jo stige, hvis trafikmængden stiger tilstrækkeligt – er det også i bemærkningerne nævnt, at der er puljen til facadeisoleringer i de tilfælde.
Det ser vi frem til, såfremt det giver anledning til øgede støjproblemer, altså at kunne bruge den pulje til at afhjælpe støjproblemerne, hvis de som sagt måtte komme, sådan at befolkningen, der bor langs strækningen, ikke bliver yderligere støjbelastet.
Karsten Nonbo (V), 2010-10-14:
Det her ligger også forud for transportministerens tid, men det er et godt forslag.
Det er godt, hvad man har lavet i forligskredsen her.
Det er en udvidelse af Motorring 4 på stykket mellem Tåstrup og Frederikssundmotorvejen.
Vi ved jo, at der er massive køproblemer omkring København, og et af de steder er lige netop på det stykke her.
Det stykke har den særlige ting, at når der opstår kø, så forplanter den kø sig ned til Holbækmotorvejen, og somme tider forplanter den sig også videre ned til Køge Bugt Motorvejen.
Så problemet her er spørgsmålet om at få sluset bilerne igennem, og der er det jo sådan, at der af og til er en effekt, som hedder timeglaseffekten, og dette stykke er det tynde led på den del af motorringvejen omkring København.
Vi skal se at komme i gang.
Hans Christian Schmidt (V), 2010-10-14:
Tak til ordførerne for deres indlæg.
Jeg synes jo, vi kan sige, at med en anden etape af Slagelse Omfartsvej gennemfører vi faktisk en sydlig forlængelse af omfartsvejen fra den planlagte afslutning af første etape.
Og det betyder jo, at omfartsvejen vil forbedre både trafiksikkerheden og bymiljøet i Slagelse og øge fremkommeligheden for pendlere og erhvervsliv i området.
Projektet for første etape af Slagelse Omfartsvej er sat i gang og forventes at være færdigt i 2013, og anlægsarbejdet på anden etape igangsætter vi efter vedtagelsen af nærværende forslag til anlægslov.
Dermed vil både første og anden etape kunne stå færdig i 2013.
Jeg tror, man skal sige, at med vedtagelsen af anden etape af Slagelse Omfartsvej er det jo her, vi fuldfører omfartsvejen til gavn for både den regionale trafik i området og ikke mindst det lokale trafikmiljø i Slagelse by.
Derfor vil jeg selvfølgelig gerne slutte med at sige tak for den brede opbakning til de partiers ordførere.
Så er det sådan, at der var en, nemlig hr. Jens Christian Lund fra Socialdemokraterne, der nævnte, at vi måske kunne indføre en ny slags belægning på vejene, som både ville reducere støjen og forhåbentlig også forlænge levetiden – nu må vi se.
Men det vil jeg da gerne sige ja til at vi sætter i gang.
Andre ordførere har nævnt det og været inde på, at de også har været i forbindelse med det og har fået at vide, at det her kunne være noget.
Og så forholder vi os til, om det er noget, vi kan anvende, og i hvilket omfang.
Men det kræver selvfølgelig, at også dem, der leverer asfalten, synes, det er en interessant idé, men det får vi se, når det kommer.
Per Clausen (EL), 2010-10-14:
Altså, jeg vil jo ikke udelukke, at hr. Karsten Nonbo kan have glæde af det her forslag, selv om det er rigtigt, at jeg også har den erindring, at hr. Karsten Nonbo, når vi snakker om togdrift, giver det indtryk, at han altid kører i tog.
Men det er fint nok, de personlige erfaringer kan være mangfoldige.
Men det, der er pointen her, er jo, om der kan konstateres nogle trafikulykker af betydning, som altså kunne være et trafiksikkerhedsargument, og om der kan fremføres nogle miljømæssige og andre argumenter, som gør det fornuftigt at bruge 105 mio. kr. på at investere i den her vej, og det synes jeg ikke der kan, heller ikke selv om hr. Karsten Nonbo kan finde eksempler på mennesker, der vil være glade for at få det her.
For hvis det skulle være kriteriet, at hver gang vi kunne finde nogle mennesker, der var glade for noget, så skulle vi straks investere i det, så ville statsministeren virkelig få ret i, at det blev politikernes gavebod.
Karsten Nonbo (V), 2010-10-14:
Det overrasker mig jo ikke, for her er der endnu et rigtig fornuftigt forslag, og endnu en gang kan hr. Per Clausen i teoriens verden finde ud af at afslå det.
Det er jo sådan, at det her lovforslag vil betyde, at kommer man f.eks. fra Sydsjælland og Lolland-Falster og skal til Fyn og Jylland, sparer man ca. 4 km omvejskørsel, ved at man kan dreje fra ved Antvorskov Kaserne, når den sidste etape kommer, og køre direkte ud på motorvejen.
Nu skal man fortsætte helt frem til en rundkørsel, videre frem til et lyskryds, og der skal man så accelerere op på en motorvej.
Skal man videre mod Kalundborg, skal man køre af igen, så trafiksikkerhedsmæssigt har man en bil, der er på en motorvej ca. 1½ km.
Den når dårligt at komme op i fart, før den skal ned i fart igen, og den når at blokere motorvejen.
Det her er et så himmelråbende godt forslag, og det er så himmelråbende, at hr. Per Clausen lige netop er imod det her lovforslag.
Men det viser jo, at der er forskel på skrivebordsteori, som hr. Per Clausen dyrker, og så den realitet, som jeg har, når jeg næsten, jeg vil ikke sige dagligt, men tit kører på den strækning.
Johs. Poulsen (RV), 2010-10-14:
Også Det Radikale Venstre kan støtte lovforslaget om anlæg af anden etape af Slagelse Omfartsvej; det er på alle måder, som også flere har været inde på, et fornuftigt projekt.
Den 22. oktober 2009 indgik en stor kreds af partier en delaftale om visse vejprojekter, og heri indgår Slagelse Omfartsvej.
Derfor må jeg også sige til Venstres ordfører, at når han følte trang til at rose Venstres trafikminister for en rigtig god aftale i den her sag, kan der være mange gode grunde til at rose Venstres trafikminister for hans snilde og dygtighed, men lige nøjagtig i den her sag var det faktisk under den forrige transportminister, aftalen blev indgået.
Men skidt nu med den lille detalje.
Rosen var sikkert velment, og vi andre kan da også tilslutte os den i mange sammenhænge.
Så lad det nu fare.
Vi kan tilslutte os dette lovforslag om det her projekt, som på mange måder, som nævnt, er et meget fornuftigt projekt, og det gælder i øvrigt også for det næste lovforslag, som jeg ikke kan være til stede ved.
Henriette Kjær (KF), 2010-10-14:
Dette er et lovforslag, som vi Konservative er meget glade for at vi nu kan vedtage.
Det tror jeg også at de er i Slagelse, for det her har jo ventet længe.
Det er nemlig et vejprojekt, vi har overtaget fra det gamle Vestsjællands Amt, som havde nået at beslutte det, dengang der var noget, der hed amter.
Siden er det overgået til staten, og da Vejdirektoratet havde nogle ændringer i forhold til det, som man havde lavet i amtet, og projektet også på den baggrund blev lidt dyrere, så måtte det desværre vente med at blive gennemført til her ved udgangen af 2010, hvor man går i gang med byggeriet af første etape.
Det, vi skal vedtage nu, er så anden etape af Slagelse Omfartsvej, nemlig den vej, der kommer til at gå fra Skelskørvej til Slagelse Landevej.
Vi er sådan set meget tilfredse med, at man kan lave den her sammenkobling, som SF's ordfører også nævnte, hvor projektet bliver til ét og de står færdig samtidig, nemlig i 2013, sådan at vi ikke har en opdeling af projektet, som der eventuelt først kunne være en risiko for at det ville ende med. Men med etableringen af den her anden etape og den færdige omfartsvej bliver det jo sådan, at den trafik på rute 22 mellem Kalundborg og Næstved, der går over Slagelse, ikke først skal køre på og derefter af motorvejen igen efter en meget kort strækning, men at man i stedet for kan bruge omfartsvejen.
Alt det bliver altså muligt i 2013, og det kan vi Konservative varmt støtte.
Anne Baastrup (SF), 2010-10-14:
Jeg reagerede blot på, at hr. Kim Christiansen sagde, at man nødtvungent var gået med til de 10,5 mia. kr. til forbedring af den kollektive trafik, men jeg går så ud fra, at hr. Kim Christiansen – med det udsagn, han kommer med nu – begejstret går ind for udviklingen af den kollektive trafik, således at vi kan få flere folk over i tog og bus frem for at køre i bil.
Og det er jeg meget glad for at høre.
Kim Christiansen (DF), 2010-10-14:
Jeg tager ordet nærmest på grund af fru Anne Baastrups bemærkning om, at Dansk Folkeparti var lidt bagstræverisk i den her sag.
Det kommer ikke bag på nogen, at vi ikke var de store tilhængere af en nybygningsløsning, og det havde ganske enkelt noget at gøre med den store sum, som det var.
Jeg vil da bare gerne have, om ikke fru Anne Baastrup kan bekræfte, at det er sådan helt legitimt at tænke alternative tanker og forholde sig til, hvordan vi lige fordeler de trods alt beskedne milliarder, vi har til rådighed.
Anne Baastrup (SF), 2010-10-14:
Jeg kan forstå på hr. Karsten Nonbo, at han ikke er enig med ministeren om at komme med dette forslag, da det tilsyneladende modvirker den fremtidige infrastruktur omkring København.
Det kommer lidt bag på mig.
Jeg gik ud fra, at Venstre var enig i det her lovforslag, men jeg kan nu se, at det er et meget stort problem, at det bliver vedtaget.
Det må hr. Karsten Nonbo så tale med ministeren om.
Karsten Nonbo (V), 2010-10-14:
Vi vedtager en anlægslov om 14 km, og så er jeg da nødt til at spørge SF om, hvornår der er udsigt til at få de sidste 6 km, eller om det ender sådan, som det skete på Lolland-Falster, hvor man vedtog en motorvej, og så manglede der i 25 år stykket mellem Ynslev og Sakskøbing.
Det er forhåbentlig ikke det, vi igen skal se.
Der må da være en eller anden lille vision om, at vi får lavet de sidste 6 km færdig.
Det er et spørgsmål, som jeg modtog fra rød stue – om jeg så må sige – og jeg sender det bare tilbage for at høre, om der er enighed på rød stue om, at man gerne vil bygge det sidste stykke.
Det kan jeg så forstå at der ikke er helt enighed om, for Enhedslisten og De Radikale er stået af.
Anne Baastrup (SF), 2010-10-14:
Vi har lavet en grøn transportaftale med et visionært projekt, nemlig at forbedre og udvikle den kollektive trafik.
Og den aftale står vi naturligvis bag.
Med hensyn til de fremtidige aftaler om den kollektive trafik og en ny transportaftale må vi jo så se, hvad der kommer på banen.
Jeg kan jo høre, at der er forskellige partier, som helst vil have asfalt over det hele.